kardosdrur/scandi-wiki huggingface dataset:
Honghe

Honghe (Forenklet kinesisk: 红河; traditionel kinesisk: 紅河; pinyin: Hónghé; Wade-Giles: Húng-hó) er et autonomt præfektur for hani- og yifolkene og ligger i provinsen Yunnan i Kina. Honghe har et areal på 32.929 km² og en befolkning på 4.200.000 mennesker med en tæthed på 
128 indb./km² (2007)

Administrative enheder 
Det autonome præfektur Honghe har jurisdiktion over 2 byamter (市 shì), 8 amter (县 xiàn) og 3 autonome amter (自治县 zìzhìxiàn).

Etnisk sammensætning

Trafik 
Kinas rigsvej 323 løber gennem området. Den begynder i Ruijin i provinsen Jiangxi og fører gennem Guangdong og Guangxi og ender i Lincang i Yunnan, på grænsen til Burma.

Autonome præfekturer i Yunnan
Early Mornin' Rain

"Early Mornin' Rain" (sommetider skrevet "Early Morning Rain") er en komposition af Gordon Lightfoot fra 1964. Sangen blev indspillet af Lightfoot selv i 1965 og samtidig af gruppen Peter, Paul and Mary, der fik en mindre succes ud af det.

Elvis Presleys versioner 
Elvis Presley indspillede sin version af "Early Mornin' Rain" i RCA Studio B i Nashville den 15. marts 1971. Den blev udsendt på albummet Elvis Now, der kom på gaden i januar 1972.

Den 21. juni 1977 lavede Elvis Presley endnu en indspilning af nummeret, denne gang som en koncertoptagelse fra 'Rushmore Civic Center' i Rapid City, South Dakota. Denne optagelse blev udsendt på dobbelt-LP'en Elvis In Concert i oktober 1977.

Referencer 

Elvis Presley-sange
Popsange
Sange fra 1964
Wenshan

Wenshan (kinesisk skrift: 文山; pinyin: Wénshān) er et autonomt præfektur for zhuang- og miaofolkene og ligger i den østlige del af provinsen Yunnan i Kina. Wenshan har et areal på 32.239 km² og en befolkning på ca. 3.500.000 mennesker, med en befolkningstæthed på 
109 indb./km² (2007).

Administrative enheder 
Det autonome præfektur Wenshan har jurisdiktion over 8 amter (县 xiàn).

Etnisk sammensætning 

Autonome præfekturer i Yunnan
Breviar

Breviar (lat. breviarium 'kort fortegnelse', af brevis 'kort') kaldes den latinske bønnebog, som ved de daglige gudstjenester (bedetimerne, horae canonicae) uden for messen og ved privatbøn skal bruges af alle romersk-katolske gejstlige af højere grad (fra underdiakoner og opefter). Breviarer omfatter gammeltestamentlige salmer, takke-, lov- og bedebønner, stykker af gammel og ny testamente samt af kirkefædrenes homilier, hymner osv.

Navnet kommer af latin brevis ('kort') og synes at hidrøre fra, at man allerede i gammel tid brugte en sammentrængt, til dels med afkortninger skrevet samling af bønner, skriftstykker m.m. Disse samlinger blev efterhånden temmelig lange og uensartede, hvorfor Gregor VII afkortede dem til Breviarium Romanum (1074), som man i de følgende århundreder søgte at skaffe enegyldighed, uden at det dog lykkedes. Enheden skaffedes først til veje af Pius V ved det 1568 udgivne reviderede Breviarium Romanum, der senere er undergået nye revisioner 1602 og 1631.

Et breviar består af fire dele, efter de fire årstider; hvert af disse afsnit falder igen i fire dele: Psalterium, salmer for de syv ugedage; Proprium de tempore for kristusfesterne; Proprium de sanctis for helgenfesterne; Commune sanctorum for de fester der ikke har særlige bønneformularer. Dertil kommer endnu adskillige tillæg: bønner til Jomfru Maria og for de afdøde, bodssalmerne, bordbøn, rejsebøn osv.
Også den græsk-katolske kirke har sit breviar, der kaldes horologion.

Kilde 
 Opslag af professor H. Olrik i Salmonsens Konversationsleksikon bd. 3, s. 943

Se også 
 Tidebøn

Eksterne henvisninger 

 Officium Divinum fra 1961 
 Breviar  med 
 Oversigt (liste)

Liturgi
Yao

Yao (kinesisk skrift: 瑶族, pinyin: Yáozú) er et af de 56 officielt anerkendte nationale folkegrupper i Folkerepublikken Kina.

I Kina er der omkring 2,64 millioner yaofolk. De for i bjergrige områder i de sydlige og sydvestlige dele af landet. Der bor omkring 60.000 yaofolk  i det nordlige Thailand. Desuden er de repræsenteret i de nordlige dele af landene Laos, Vietnam og Myanmar.  

Folkeslag i Kina
Yunnan
Guangxi
Sichuan
Hunan
Folkeslag i Thailand
Folkeslag i Laos
Folkeslag i Vietnam
Folkeslag i Burma
Dai

Dai eller DAI kan henvise til flere artikler:
 Dai (folk) – et kinesisk folkeslag
 Dai (Xinzhou) – amt i bypræfekturet Xinzhou i provinsen Shanxi i Kina
 Dansk Arbejder Idrætsforbund – en dansk idrætsorganisation med forkortelsen DAI
Gelao

Gelao (仡佬族 pinyin: Gēlǎozú) er et af de 55 offentlig anerkendte minoritetsfolk i Folkerepublikken Kina. Ifølge folketællingen i 2000 var der 579.357 af dem i Kina, de fleste i i provinserne Guangxi og Guizhou. Der er også mindre grupper i Vietnam.

Deres hovedreligion  Taoisme, men der er også en  buddhistisk minoritet.

Ekstern henvisning
The Gelao ethnic minority (kinesisk regeringsside)

Folkeslag i Kina
Guizhou
Guangxi
Landsbyfællesskabet

Landsbyfællesskabet udgjorde landsbyerne et delvist selvstyrende samfund. Beslutninger og retssager, som kun havde betydning for landsbyens egne indbyggere, blev afklaret på bytinget, hvor alle landsbyens mandlige bønder deltog. Og altså hverken kvinder, husmænd, tjeneste-og aftægtsfolk.

Det varede til gennemførelsen af landboreformerne i Danmark i slutningen af 1700-tallet,

Beslutningerne drejede sig om to forhold:
 beslutninger i tilknytning til dyrkningen af jorden, og
 retssager mellem landsbyens indbyggere indbyrdes.

Som grundlag for retstilstanden var der et sæt regler, kaldet vider (af den bøde [vitæ] som ramte overtrædere af dem), bylov, byskrå, grandebrev, grandelov eller lignende, hvori alle spørgsmål så vidt muligt blev behandlet.

Vedtægterne dækkede en landsby, men kunne også omfatte flere landsbyer eller et helt sogn. De vedtoges af bymændene på gade- eller grandestævne, og der var i det mindste siden slutningen af det 15. århundrede ingen tvivl om, at flertallets beslutning var bindende for mindretallet. Beslutningerne bekræftedes ofte på tinge, hvor vedtægterne i hvert fald blev læst. I landsbyfællesskabets senere tid indhentedes næsten altid herskabets samtykke, og en gang imellem var det endda herskabet, der selv tog initiativet til nedskrivningen. På krongodset trådte øvrigheden i herskabets sted, men i øvrigt blandede det offentlige sig ikke i affattelsen af vedtægterne. Danske Lov 3—13—31 gentager den ældre rets bestemmelser om landsbyvedtægter. De er aldrig ophævet, men vedtægterne mistede deres betydning ved udskiftningen og den delvise udflytning af gårde. De var nøje knyttet til ejerlaget og jordfællesskabet.

Se også 
 Landsbyer i Danmark

Litteratur 

 Danske Vider og Vedtægter. I—III. Udgivne af Poul Bjerge og Thyge J. Søegaard (1904—06, 1908—10, 1913—20);
 Danske Vider og Vedtægter. IV. Udgivet af Poul Bjerge og August F. Schmidt (1932);
 Danske Vider og Vedtægter. V. Udgivet af August F. Schmidt (1938);
 Claus Bjørn (red.): Det danske landbrugs historie II: 1536-1810; Landbohistorisk Selskab 1988;  (s. 48-53)

Danmarks historie
Hyllie Station

Hyllie Station er en overdækket jernbanestation på Øresundsbanen. Stationen blev indviet 12. december 2010. Den er den første (eller sidste) station på den svenske side af Øresundsforbindelsen. De nærmeste stationer er, i retning mod København, Københavns Lufthavn og, i retning mod Malmö C,  Triangelns Station, der blev indviet samme dag som Hyllie station.

Stationen ligger centralt i Malmøs hurtigt fremvoksende nye bydel Hyllie.

Umiddelbart ved stationsopgangen ligger Malmö Arena – regionens første multiarena. Arenaen ligger 25 minutter fra København H med tog i 10-minutters drift. Til sammenligning er det 10 minutters længere rejsetid fra København H med offentlig transport og gåafstand end til multiarenaen Royal Arena i Ørestaden v. København, der blev indviet i 2017 og bygget af Realdania med delvis offentlige midler. Derved huser Øresundsregionen verdens to tidsmæssigt tættest beliggende multiarenaer i størrelsesklassen 15.000+ tilskuere (inklusive ståpladser).

Emporia, et indkøbscenter med 149 butikker, blev den 25. oktober 2012 indviet nær stationen.

Flygtningekrisen i Europa i 2015 førte til at der den 12. november 2015 blev indført ID kontrol på Hyllie Station for rejsende med tog fra Danmark.

Referencer

Eksterne henvisninger 
 Hyllie Station  på www.malmo.se. 

Transport i Malmø
Stationer på Øresundsbanen i Sverige
Hyllie
Bygninger, konstruktioner og anlæg i Malmø
Saudi-Arabiens flag

Saudi-Arabiens flag (arabisk: علم المملكة العربية السعودية) er grønt med den muslimske trosbekendelse over et hvidt sværd. Den grønne farve menes at have været profeten Muhammeds foretrukne farve. Flaget blev i sin nuværende form indført den 15. marts 1973 og har størrelsesforholdet 2:3. Flaget benyttes på land og til søs som stats- og orlogsflag.

Saudi-Arabiens flag har sit ophav i wahhabitternes grønne flag med Shahadah, islams trosbekendelse, påskrevet. Flaget er kendt fra slutningen af 1800-tallet. Tidlige varianter kunne også have en hvid stribe ved stangsiden af flagdugen. Sværdet kom med i 1902, da Ibn Saud blev konge af Nejd og står som symbol for hans indsats og erobringer. Flaget, som også forekom i varianter med hvid stribe og to korslagte kors, blev videreført, da Kongeriget Saudi-Arabien blev etableret i 1932.

Siden trosbekendelsen er hellig, skal flaget ikke bruges i uværdige eller uegnede sammenhænge, for på eksempel t-shirts og lignende. Da FIFA planlagde at lave en fodbold med flagene til alle deltagerlandene ved VM i fodbold 2002, protesterede Saudi-Arabien. Af samme grund flager man ikke på halv under sorg.

Tidligere flag

Litteratur
Album des pavillons nationaux et des marques distinctives. National flags and distinctive markings, Service hydrographique et océanographique de la marine, Brest, 2000
 William Crampton: The World of Flags, London: Studio Editions, 1992

Eksterne henvisninger
Saudi-Arabiens flag  på Flags of the World
Historien om Saudi-Arabiens flag  på Flags of the World

Flag fra Asien
Flag
Nationale flag
William Gervasius Rasmussen

William Gervasius Rasmussen f. Villiam Elvius Rasmussen (født 23. november 1869) var en dansk maler og og nok mest kendt for at have været Pjerrot på Dyrehavsbakken frem til 1960.

Gøglere
Dyrehavsbakken
Kompatibilisme

Kompatibilisme er i filosofien den holdning, at den fri vilje og determinisme er forenelige ideer, og at det er muligt at holde på begge dele uden at være logisk inkonsistent. Mere præcist vil det sige, at den fri vilje kan sameksistere med determinismen. 

Tanken om kompatibilisme blev først fremført af oldgræske stoikere og er blevet fremhævet af nyere filosoffer som David Hume og Thomas Hobbes.

Se også 
 Inkompatibilisme

Noter 

Filosofi
Fremtid
Fri vilje
Volsted

Volsted er en forteby i Himmerland med 148 indbyggere (2008). Volsted er beliggende fem kilometer øst for Støvring, fem kilometer syd for Ferslev og 19 kilometer syd for Aalborg. Landsbyen hører under Aalborg Kommune og er beliggende i Volsted Sogn.
Volsted er en af landets største og mest velbevarede fredede fortebyer. Den store forte skaber et voluminøst rum mellem husene i Volsted, og den oprindelige struktur af gårde omkring den fredede forte er stort set uændret.
Bebyggelsen består ældre tre- eller firelængede gårde, ældre landsbyhuse og villaer samt enkelte nyere parcelhuse, hvor gårdene er en del af den bevaringsværdige fortestruktur.
Landsbyen har et forsamlingshus og Volsted Kirke fra 1100-tallet ligger i landsbyens udkant.

Referencer 

Lokaliteter i Aalborg Kommune
Big Gold Belt

Big Gold Belt (Det store guldbælte) er et historisk bælte inden for wrestling, og det fysiske bælte har repræsenteret mange verdensmestre igennem historien. Oprindeligt blev bæltet designet af sølvsmeden Charles Crumrine i 1985 og bestilt af Jim Crockett Promotions, der var en del af National Wrestling Alliance (NWA). Bæltet blev specieldesignet til NWA-verdensmesteren Ric Flair. Det oprindelige bælte var kendt for ikke at være branded, og der stod kun ""World Heavyweight Wrestling Champion" ("verdensmester inden for wrestling") uden at nævne nogen bestemt wrestlingorganisation, hverken NWA eller Jim Crockett Promotions. I 2003 føjede World Wrestling Entertainment (WWE) et logo til bæltet, da de fik rettighederne til Big Gold Belt. Bæltet har desuden en særlig navneplade, og den har WWE kopieret til andre titler i organisationen. WWE har rettighederne til bæltet og er den seneste wrestlingorganisation, der har gjort brug af bæltet.

Historie 
Big Gold Belt har repræsenteret en række VM-titler inden for wrestling:

 1985-1991: NWA World Heavyweight Championship
 1991-1991: WCW World Heavyweight Championship (Ric Flair tog Big Gold Belt med sig til WWF i 1991 og afleverede det først tilbage til WCW i 1993)
 1993-1994: WCW International World Heavyweight Championship
 1994-2001: WCW World Heavyweight Championship
 2001-2002: WWF Undisputed Championship (sammen med WWF Championship)
 2002-2013: WWE's World Heavyweight Championship
 2013-nu: Ingen

Wrestling
World Championship Wrestling
Nicolai Melchiorsen

Nicolai Melchiorsen (født 9. marts 1984) er en dansk professionel fodboldspiller, der spiller for 2. divisionsklubben HIK.

Karriere 
7. august 2010 underskrev han en 1-årig kontrakt med Viborg FF, efter han siden 2006 havde spillet for Lyngby BK.Han blev kort inde i sæsonen anfører for Viborg. Efter sæsonafslutningen tog klubben ikke initiativ til en forlængelse af aftalen, og Melchiorsen forlod klubben ved kontraktudløb den 30. juni 2011. Herefter skiftede han på en fri transfer til sin tidligere klub AB. Den 30. juni 2012 forlod han klubben, og trænede efterfølgede med hos Brønshøj Boldklub.

Melchiorsen skrev den 25. juli 2012 kontrakt med 2. divisionsklubben HIK.

Referencer

Eksterne henvisninger 

 
 Spillerprofil på ABs hjemmeside 

Fodboldspillere fra Danmark
Fodboldspillere fra Akademisk Boldklub
Fodboldspillere fra Lyngby Boldklub
Fodboldspillere fra Viborg FF
Fodboldspillere fra Hellerup IK
Inkompatibilisme

Inkompatibilisme er i filosofien den holdning, at den fri vilje og determinisme  er uforenelige ideer. Mere præcist vil det sige, at der er en dikotomi mellem den fri vilje og determinisme, så filosoffer må vælge én af positionerne. Holdningen promoveres typisk af tre filosofskoler: Libertarianister, "hårde" determinister og pessimistiske inkompatibilister (der også mener, at fri vilje er uforenelig med nondeterminisme).

Se også 
 Kompatibilisme

Filosofi
Gunderup (Aalborg Kommune)

Gunderup er en landsby i Himmerland med 123 indbyggere (2008). Gunderup er beliggende to kilometer nord for Fjellerad, otte kilometer syd for Gistrup og 17 kilometer syd for Aalborg. Landsbyen hører under Aalborg Kommune og er beliggende i Gunderup Sogn.
Gunderup Kirke er beliggende højt i landskabet og et markant identifikationspunkt og landemærke for hele egnen.
Landsbyen ligger ved Hadsund Landevej. Det betyder at Gunderup, i modsætning til andre landsbyer af lignende størrelse, har en dagligvarebutik i form af en tankstation, men det medfører også trafik og støjgener.

Referencer 

Lokaliteter i Aalborg Kommune
Marc Dal Hende

Marc Dal Hende (født 6. november 1990 i Dragør) er en dansk professionel fodboldspiller, der spiller for SønderjyskE.

Karriere

Viborg FF 
1. december 2009 underskrev han en 18 måneders kontrakt med Viborg FF, efter han havde spillet på FC Københavns reservehold i 2. division.

Dal Hende fik ikke sin kontrakt med Viborg FF forlænget i sommeren 2011, og skiftede efterfølgende til Akademisk Boldklub på en 1 årig kontrakt.

Akademisk Boldklub 
Dal Hende ankom til AB på en kort kontrakt, men han præsentation skabte hurtigt opmærksomhed omkring ham. Dal Hende spillede typisk på kanterne hos Akademikerne. Her viste han sig relativ målfarlig med sine 9 mål i 39 kampe for klubben. 

Præsentationerne gjorde ham senere fortjent i et skifte til FC Vestsjælland.

FC Vestsjælland 
I juni 2013 indgik Dal Hende en tre-årig kontrakt med den nyoprykkede Superligaklub FC Vestsjælland.'

SønderjyskE 
Den 31. august 2015 indgik Dal Hende en toårig kontrakt med Superliga-klubben SønderjyskE.

FC Midtjylland 
Det blev først medddelt, at Dal Hende skiftede til FC Midtjylland i sommeren 2017, men det blev den 29. januar offentliggjort, at Dal Hende skiftede til FC Midtjylland med det samme.

Referencer

Eksterne henvisninger 
 Marc Dal Hende på danskfodbold.com

Fodboldspillere fra Danmark
Fodboldspillere fra Dragør Boldklub
Fodboldspillere fra Kastrup Boldklub
Fodboldspillere fra B.93
Fodboldspillere fra Kjøbenhavns Boldklub
Fodboldspillere fra Viborg FF
Fodboldspillere fra Akademisk Boldklub
Fodboldspillere fra FC Vestsjælland
Fodboldspillere fra SønderjyskE
Fodboldspillere fra FC Midtjylland
Personer fra Dragør
Rovdyr (film)

Rovdyr er en norsk gyser-thriller-film fra 2008, instrueret af Patrik Syversen og produceret af Torleif Hauge. Filmen foregår i 1974 og omhandler fire unge, som skal tilbringe en weekend i skoven. De fire stopper op ved en afsidesliggende kro, og på vej bort fra kroen samler de en kvindelig blaffer op. Hun virker stresset og kort tid efter de stopper bilen bliver de slået bevidstløse og vågner op i skoven. Det lader åbenbart til at de skal jagtes af lokale jægere.

Handling 

Sommeren 1974. Fire unge mennesker; Camilla, hendes kæreste Roger og de to søskende Mia og Jørgen er på vej til en afslappende weekend i skoven. De befinder sig i ødemarken, bilturen er lang og stridigheder mellem de fire bobler til overfladen.

Under et stop på en afsidesliggende kro kommer de fire på kant med nogen af de lokale. Banden samler en ukendt kvindelig blaffer op på vej bort fra kroen. De har ikke været længe på vejen før blafferen vil stoppe bilen. Hun virker skræmt. Der er nogen derude, nogen som vil have fat i dem. 

Pludselig overrumples de fire, hvor kvinden og Mia bliver dræbt og de andre slås bevidstløse. De bliver bortført, og kort tid efter vågner de op dybt inde i skoven. Der er ingen i syne. Kun mørke træer. Herefter hører de lyden af et jagthorn. Nogle ukendte mænd bedriver en grusom jagt, og de er byttet.

De tidligere konflikter skydes til siden for flere umiddelbare problemstillinger. For jagten åbner for flere moralske valg, hvor hver enkelt først og fremmest må tænke på at redde sit eget liv. For her gælder det om at overleve, koste hvad det koste vil....

Rolleliste

Eksterne henvisninger
  

Norske film fra 2008
Gyserfilm fra Norge
Thrillerfilm fra Norge
Lars Stemmerik

Lars Stemmerik (født 4. januar 1956 i København) er en dansk geolog ansat som institutleder ved Institut for Geografi og Geologi, Københavns Universitet i 2007. Han fungerede fra 2002 til 2007 som forskningsprofessor i GEUS og var også en overgang ekstern lektor på Roskilde Universitet.

Han er desuden medlem af chefkollegiet for Geocenter København og bestyrelsesmedlem i GEUS. Han har deltaget i flere end 25 ekspeditioner til Nord- og Østgrønland siden 1977 og blev medlem af Det Kongelige Danske Videnskabernes Selskab i 2002. I 2010 blev han valgt som medlem i Carlsbergfondets direktion.

Uddannelse 
 1982 – Cand.scient. i geologi fra Københavns Universitet
 1986 – Lic.scient. i geologi fra Københavns Universitet
 2001 – Dr.scient. i geologi fra Københavns Universitet

Eksterne henvisninger 
 Institut for Geografi og Geologi 
 GEUS
 Geocenter Danmark
 Carlsbergfondet

Fodnoter 

Geologer fra Danmark
Professorer fra Københavns Universitet
Medlemmer af Videnskabernes Selskab
Polarforskere fra Danmark
Personer i Dansk Biografisk Leksikon
Faglitterære forfattere fra Danmark
Personer fra København
Dansksprogede forfattere fra Danmark
Personer i Kraks Blå Bog
Personer med tilknytning til Carlsberg
Alumni fra Københavns Universitet
One Shot (film)

One Shot er en dansk spillefilm fra 2008, skrevet og instrueret af Linda Wendel. I filmen medvirker Mille Lehfeldt, Karen-Lise Mynster og Jesper Christensen i de eneste roller. Med sin varighed på 78 minutter, blev filmen optaget i et skud (deraf navnet One Shot) i et hus på Møn. Linda Wendel, Jesper Christensen og skuespilleren Ulrich Thomsen var producenter på filmen.

Handling
Filmen handler om en søndag morgen, hvor webcam-pigen Sally, med en pistol medbragt, opsøger sin mor i hendes hus på Møn, fordi hun vil have moderen til røbe sin hemmelighed om, hvem der er Sallys far. Da hun ankommer til huset ligger hendes mor og har samleje med sin elsker, og i løbet af plotttet udspiller der sig så et psykologisk spil, hvor de tre personer flere gange skifter roller. Sallys medbragte pistol, som titlen også refererer til, får ligeledes sin rolle.

Anmeldelser
Filmen fik blandede anmeldelser. Filmen fik tildelt  5 stjerner i Filmmagasinet Ekko og 4 stjerner af Berlingske Tidende, OnFilm, og Cinemazone. Berlingske gav Mille Lehfeldt specielt ros for hendes rolle: 

Ekstra Bladet valgte kun at give 3 stjerner og konkluderede filmen som

Eksterne henvisninger 
 

Danske film fra 2008
Dramafilm fra Danmark
Dall

Dall er en landsby i det nordlige Himmerland med 63 indbyggere (2008). Dall er beliggende umiddelbart ved Nordjyske Motorvej en kilometer syd for Dall Villaby, tre kilometer øst for Svenstrup og ni kilometer syd for Aalborg. Landsbyen hører under Aalborg Kommune og er beliggende i Dall Sogn.
Dall er præget af kontrasten mellem beliggenheden ved motorvejen og bevaringsværdige gårdstrukturer i landsbyen.
Dall Kirke er fredet, og har en fremtrædende beliggenhed i landsbyen. Kirken ligger som et vartegn med stor synlighed også når man færdes ad Nordjyske Motorvej.
Bebyggelsen omkring kirken består af ældre tre- eller firelængede gårde. Nogle af stald- og ladebygningerne er opført i kløvede marksten.
Langs Lille Dallvej er opført et lille antal ældre villaer og parcelhuse.

Referencer 

Lokaliteter i Aalborg Kommune
Oppelstrup

Oppelstrup er en landsby i det nordlige Himmerland med 62 indbyggere (2008). Oppelstrup er beliggende to kilometer nordvest for Gunderup, tre kilometer sydøst for Nøvling og 14 kilometer syd for Aalborg. Landsbyen hører under Aalborg Kommune og er beliggende i Gunderup Sogn.
Oppelstrup ligger tilbagetrukket fra landevejen mellem Nøvling og Gunderup, og har et langstraktforløb i en af morænelandskabets dybe dale. Den gennemgående vej samt øvrige veje i byen er meget smalle og snoede, og kun den gennemgående vej er asfalteret. Landsby består overvejende af velholdte og renoverede tidligere husmandssteder og småhuse. Bebyggelsen
rummer adskillige bevaringsværdige enkeltbygninger. Bebyggelsens midtpunkt er et afgræsset grønt areal med to mindre søer og smukke gamle træer. De afgræssede grønne arealer omkring branddammene udgør et karakterfuldt
omdrejningspunkt for landsbyen.

Referencer 

Lokaliteter i Aalborg Kommune
Christian Magdalus Jespersen

Christian Magdalus Jespersen er navnet på flere personer:

 Christian Magdalus Jespersen (politiker) (1809-1873) – en dansk politiker
 Christian Magdalus Jespersen (læge) (1844-1873) – en dansk læge
Håls

Håls er en landsby i Himmerland med 51 indbyggere (2008). Håls er beliggende nær Lindenborg Å to kilometer syd for Fjellerad, seks kilometer nord for Blenstrup og 22 kilometer syd for Aalborg. Landsbyen hører under Aalborg Kommune og er beliggende i Gunderup Sogn.
Håls består af primære gårde samlet i bymæssig bebyggelse med traditionelle stuehuse med rødstens- eller kalkede facader. Store gårde med aktiv landbrugsdrift fylder meget i Håls. Byens deles markant i to af en gennemgående landevej med 60 km/t hastighedsbegrænsning. Hovedparten af bebyggelsen ligger lidt tilbagetrukket fra landevejen. Bebyggelsen har en åben grøn landsbystruktur.

Referencer 

Lokaliteter i Aalborg Kommune
Torderup

Torderup er en landsby i det nordlige Himmerland med 43 indbyggere (2008). Torderup er beliggende nær Romdrup Å tre kilometer nord for Vårst, syv kilometer syd for Gistrup og 16 kilometer sydøst for Aalborg. Landsbyen hører under Aalborg Kommune og er beliggende i Gunderup Sogn.
Landsbyen består af flere landbrugsejendomme med nyere driftsbygninger samt enkelte mindre landarbejderhuse og nedlagte husmandssteder. Bebyggelserne ligger både helt ud til vejen samt tilbagetrukket fra vejen. Overalt i byen er der udsyn til marker og det grønne element træder tydeligt frem i byen. Bebyggelsen er centreret omkring den nordvest-sydøst gående indfaldsvej, der snor sig i bløde kurver gennem byen. Det krogede vejforløb understreges af, at den østlige side af landsbyen er ubebygget. Mange af landsbyens gårde er markeret med allébeplantninger.

Referencer 

Lokaliteter i Aalborg Kommune